Dôvodová  správa
k predaju akcií obchodnej spoločnosti Slovenská autobusová doprava Trnava, akciová spoločnosť so sídlom v Trnave 

Dôvodom predloženia tohto materiálu na rokovanie vlády Slovenskej republiky je vydanie rozhodnutia o predaji 49 % podielu akcií obchodnej spoločnosti Slovenská autobusová doprava Trnava, akciová spoločnosť so sídlom v Trnave a 17 % akcií tejto spoločnosti. Predaj   17 % akcií je pritom podmienený určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy Kupujúci - spoločnosť PRINTcentrum, s.r.o. Michalská 3, Bratislava bol vybraný vo výberovom konaní na MSPNM SR. 
	Predkladané rozhodnutie o privatizácii vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojím uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa uskutoční transformácia a privatizácia podnikov Slovenskej autobusovej dopravy metódou založenia akciových spoločností s rozdelením akcií:
•	49 %  akcií určených na priamy predaj,
•	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10 ods. 1 alebo 6 zákona číslo 92/1991 Zb. o podmienkach prevodu majetku štátu na iné osoby v znení neskorších predpisov.

	Podľa prijatej koncepcie sa predaj akcií založených akciových spoločností SAD bude uskutočňovať s určitými špecifickými podmienkami, ktoré považujeme za potrebné uviesť v tomto materiali z dôvodu objasnenia postupu pri rozhodnutí o predaji akcií spoločnosti Slovenská autobusová doprava Trnava, akciová spoločnosť.

	Jednou z týchto špecifických podmienok je skutočnosť, že podľa schválenej koncepcie, bude najskôr  predmetom  predaja 49 % akcií spoločnosti a až najskôr po uplynutí 6 mesiacov odo dňa, kedy sa nadobúdateľ 49% akcií stane akcionárom spoločnosti, bude FNM SR môcť predať tomuto akcionárovi ďalších 7 až 17% akcií akciovej spoločnosti. Právo na kúpu ďalších akcií bolo v koncepcii deklarované ako „predkupne právo“.

Z uvedeného dôvodu má predložený návrh  rozhodnutia o privatizácii časť, týkajúcu sa predaja 49% akcií spoločnosti /časť A/ a časť týkajúcu sa predaja 17% akcií spoločnosti /časť B/. Rozhodnutím vlády SR súčasne o predaji 49 % akcií a 17 % akcií sa zabezpečí istota realizácie koncepciou možného „predkupného práva“ na 17 % akcií pre nadobúdateľa 49 % akcií spoločnosti.

Ďalšou zo špecifických podmienok predaja akcií akciových spoločností SAD je podľa schválenej koncepcie podmienka, týkajúca sa úhrady kúpnej ceny za akcie. V koncepcii je deklarovaná potreba, v priebehu 3 až 4 rokov posilniť kapitál spoločností SAD, a to vnesením   finančných prostriedkov zo strany nadobúdateľa 49 % podielu akcií do majetku spoločnosti       (teda nefinancovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo.) Na realizáciu uvedeného zámeru  koncepcie  boli stanovené podmienky splácania výšky kapitálového vstupu  nadobúdateľa 49 % akcií nasledovne:
Nadobúdateľ nesplatí celú výšku kapitálového vstupu /ceny/ za nadobudnuté akcie  predávajúcemu, ktorým bude FNM SR, ale popri úhrade kúpnej ceny (na účet FNM SR) bude  zaviazaný k osobitnému záväzku investovať do majetku spoločnosti. To znamená, že časť z  navrhnutého kapitálového vstupu vnesie do majetku akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o kúpe akcií s FNM SR dohodnutý tak, aby podiel FNM SR na základnom imaní spoločnosti neklesol pod 51%. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom sumy kúpnej ceny a výšky osobitného záväzku kupujúceho.

1. | Informácie o akciovej spoločnosti

Štátny podnik Slovenská autobusová doprava Trnava bol zaradený do privatizácie uznesením vlády SR č. 1013 zo dňa 17.11.1999. Privatizačný projekt štátneho podniku bol predložený zakladateľom MDPT SR na MSPNM SR dňa 28.12.2000. 

Obchodná spoločnosť Slovenská autobusová doprava Trnava, akciová spoločnosť; skrátene: SAD Trnava, a.s. so sídlom v Trnave (ďalej len „spoločnosť“) bola založená rozhodnutím zakladateľa-Fondom národného majetku SR zo dňa 07.05.2002 do notárskej zápisnice N 365/2002, NZ 360/2002 podľa § 162 Obch. zákonníka v spojení s § 28 ods.3 písm. a) zákona č. 92/1991 Zb. o podmienkach prevodu majetku štátu na iné osoby v znení neskorších predpisov a v súlade s rozhodnutím Ministerstva pre správu a privatizáciu národného majetku SR č.759 spis č. KM-548/2001 zo dňa 31.05.2001 a rozhodnutím Ministerstva pre správu a privatizáciu národného majetku SR č.7796 spis č. KM-342/2002 zo dňa 20.03.2002.
Majetok spoločnosti je územne situovaný nasledovne:
•	Trnava, kde sa nachádza sociálna a administratívna budova, dispečing a vrátnica, trafostanica, umyvárka, hala DÚV STK, čerpacia stanica APN, dom služieb – 42 574 m² zastavanej plochy a 333 m² ostatnej plochy, 
•	Smolenice, kde sa nachádza pozemok - 1032 m² zastavanej plochy, 
•	Chtelnica, kde sa nachádza stavba a pozemky – 4 096 m² zastavanej plochy
•	Piešťany, kde sa nachádza administratívna budova, dispečing, trafostanica, dielne, vrátnica – 41 745 m² zastavanej plochy,
•	Banka, kde sa nachádza stavba - 949 m² zastavanej plochy, 
•	Važec, kde sa nachádza stavba a pozemok - 618 m² zastavanej plochy, 
•	Krajné, kde sa nachádzajú garáže – 981 m² zastavanej plochy, 
•	Stará Lehota, kde sa nachádza rekreačná chata a pozemok - 660 m² zastavanej plochy, 
•	Senica nad Myjavou, kde sa nachádza administratívna budova, sklady, vodáreň, autoumyváreň, dielne a pozemky - 18491 m² zastavanej plochy a 5 061 m² ostatnej plochy, 
•	Hlboké, kde sa nachádza nocovňa- 98 m² zastavanej plochy,  
•	Plavecký Peter, kde sa nachádza ubytovňa a pozemok- 2401 m² zastavanej plochy, 
•	Borský Svätý Jur, kde sa nachádza ubytovňa a pozemky – 699m² zastavanej plochy,
•	Sobotište, kde sa nachádza ubytovňa - 414 m² zastavanej plochy
•	Smolinské, kde sa nachádza  nocovňa a pozemky – 499 m² zastavanej plochy,
•	Šaštín, kde sa nachádza dielňa, sklad, administratívna budova, čerpacia stanica a pozemky – 1730 m² zastavanej plochy
•	Radošovce, kde sa nachádza garáž – 251 m² zastavanej plochy,
•	Hlohovec, kde sa nachádza administratívna budova, dielňa, vrátnica, jedáleň, sklady, umyvárka, PHM stavba a pozemky – 9 636 m² zastavanej plochy a 894 m² ostatnej plochy.

Ekonomická charakteristika 

Rok | | 01.06.2002

Počet pracovníkov (prepočítaný stav)
z toho: THP
Výkony a mimoriadne výnosy v tis. Sk
Náklady celkom v tis. Sk
Disponibilný zisk v tis. Sk
Miera odpísania HIM v percentách

720 
110 
198 384
195 106 
3 278
 60,6

Údaje o rozsahu a štruktúre majetku spoločnosti k 01.06.2002 (otváracia súvaha) v tis. Sk:

Aktíva spolu      
    v tom: stále aktíva
               z toho - nehmot. inv. majetok
                          - pozemky  
                          - budovy a stavby   
                          - stroje a zariadenia
                          - ned. hmot. investície
               Obežné aktíva         
               ostatné aktíva 
               ostatné aktíva nezachytené v súvahe
Záväzky privatizované spolu
    v tom: cudzie zdroje
               z toho - rezervy
                          - záväzky 
                          - bankové úvery a výpomoci
               ostatné pasíva - prechodné účty pasív 
Vlastné imanie
 Základné imanie  
               z toho - 51 % 
                           - 49 %

306 488       
   265 180
205
63 472
86 944
112 769
1 621
41 198
110
0
85 227
63 183
2032
43 763
17 388
22 044
221 261
212 012
108 127
103 885

2. | Postup posudzovania privatizačného projektu a výberu nadobúdateľa akcií obchodnej spoločnosti Slovenská autobusová doprava Trnava, akciová spoločnosť so sídlom v Trnave
Základný privatizačný projekt podniku Slovenská autobusová doprava Trnava, štátny podnik bol po posúdení odbornými útvarmi MSPNM SR prerokovaný v  pracovnej komisii dňa 26.04.2001. 
Na základe záverov pracovnej komisie bolo dňa 31.05.2001 vydané rozhodnutie MSPNM SR číslo 759 spis č. KM-548/2001 o privatizácii podniku založením akciovej spoločnosti s rozdelením akcií: 51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných podľa § 10 ods. 1 alebo 6 zákona a 49 % akcií priamy predaj na základe rozhodnutia podľa § 10 ods. 1 záujemcovi, ktorého vyberie MSPNM SR vo výberovom konaní. 
Vláda Slovenskej republiky svojím uznesením č. 1143 zo dňa 6. decembra 2001 schválila návrh Ministerstva vnútra Slovenskej republiky na vyňatie hmotného investičného majetku uvedeného v prílohe tohto uznesenia z majetku štátneho podniku Slovenská autobusová doprava Trnava, odštepný závod Senica pre potreby Stredného odborného učilišťa v Senici. Rozhodnutím ministra dopravy, pôšt a telekomunikácií SR č. 104/2001 z 18. decembra 2001 bol vyňatý nehnuteľný a hnuteľný majetok uvedený v prílohe uznesenia vlády č. 1143 zo dňa 6. decembra 2001 z majetku štátneho podniku Slovenská autobusová doprava Trnava, odštepný závod Senica a na základe protokolu o odovzdaní a prevzatí majetku zo dňa 28.12.2001 bol tento majetok ku dňu 01.01.2002 odovzdaný do pôsobnosti Krajského úradu v Trnave pre potreby Stredného odborného učilišťa v Senici. Na základe bodu B.2 uznesenia vlády SR č. 1143 zo dňa 6. decembra 2001 bol uvedený majetok vyňatý z privatizačného projektu vedeného v evidencii ministerstva pod číslom 2249, čím došlo k zmene rozsahu privatizovaného majetku. Rozhodnutím MSPNM SR číslo 796 spis č. KM-342/2002 zo dňa 20.03.2002 bola upravená hodnota majetku vkladaného do akciovej spoločnosti.
Základný privatizačný projekt podniku bol spolu s rozhodnutím o privatizácii podniku odstúpený dňa 22.03.2002 na FNM SR na realizáciu (založenie akciovej spoločnosti). Po oznámení Fondu národného majetku  SR na MSPNM SR, že akciová spoločnosť SAD Trnava, a.s. vznikla ku dňu 01.07.2002 a po predložení všetkých dokladov, potrebných pre oslovenie záujemcov o privatizáciu 49 % akcií spoločnosti na predloženie ponúk do výberového konania, pristúpilo MSPNM SR k príprave výberového konania pre výber nadobúdateľa 49 % akcií predmetnej spoločnosti.

Ministerstvo eviduje nasledovných záujemcov o kúpu 49 % podielu akcií obchodnej spoločnosti Slovenská autobusová doprava Trnava, akciová spoločnosť.

1. Dr. Richard Verkehrsbetrieb KG, Mag. Ludwig Richard, Stromstrasse 11, A-1201 Wien, Rakúsko ,
2. Autobusová doprava Hlohovec, a.s., Ing. Juraj Kuzma, predseda predstavenstva, Nábrežie A. Hlinku 25, 920 20 Hlohovec,
3. Cyprián Hubinský, 919 08 Boleráz č. 101, 
4. Piešťanská dopravná spoločnosť, a.s., JUDr. Lívia Damboráková, predseda predstavenstva, Dopravná 7, 921 17 Piešťany,
5. Nezávislý odborový zväz, pracovníkov pri SAD TZZ Trnava, Milan Ďurov, predseda OZ, Nitrianska cesta č. 5, 917 54 Trnava, 
6. TAD Trnava, s.r.o., Ing. Ján Kadúc, konateľ, ul. V Clementisa 24,
7. Jozef Brestovanský,Vinohradská 6, 920 01 Hlohovec,
8. Rudolf Čerňan, Čakajovce 386,
9. SLOV FALCON, spol. s r.o, Ing. Mária Augustínová, konateľ, Krásna 1312/32, 926 01 Sereď,
10. Miroslav PETRE-PETREME,Bohdanovce nad Trnavou 355,
11. Anton Hrnčiar, Radlinského 34, 921 01 Piešťany,
12. Ján Michalec, Myjava, Turá Lúka 263,
13. CONNEX TRANSPORT-ONYX ČR, p. Carniel, Arbesovo nám. 7,150 00 Praha 5,Česká republika
14. EUROBUS – INVEST, Regionális Közlekedésfejlesztési Részvénytársaság, Keczer László, vezérigazgató, Hernád u. 26. 2/19, 1078 Budapest,  Maďarsko
15. ČSAD Třinec, a.s.., Ing.Jiří Sekáč, riaditeľ, Staré Město 93, 739 61 Tŕinec, Česká republika
16. Österreichische Postbus AG, Dipl. Kfm. Werner Ott, Vorstandsdirektor, Prinz-Eugen-Strasse 8-10, 1040 Wien. Raikúsko,
17. FKL Transport and Company, s.r.o., František Krchňavý, konateľ, Obchodná 3, 955 01 Topoľčany,
18. BUStrade, s.r.o., Ing. Miloš Kúdela, konateľ, Palárikova 31,811 04 Bratislava,
19. NAD-RESS Senica, a.s., Ing. Peter Halabrín, podpredseda predstavenstva, Železničná ,
20. Trnavská NAD, a.s., Marián Kováč, predseda predstavenstva, Nitrianska 5, 917 54 Trnava
21. SL-NAD, spol. s r.o., Ing. Stanislav Strapko, konateľ, Dopravná č.7,921 01 Piešťany,
22. Mgr. Peter Kudri, A. Trajana 10, 921 01 Piešťany,	
23. SL-AD, spol. s r.o., Ing. Ľubomír Hergezel, konateľ, Mlynárska č. 3, 922 42 Madunice,
24. APEX-MOSNÝ, s.r.o., Ing. Ivan Mosný, ul. Vrbovská č. 351, 922 10 Trebatice,
25. AGROPUKKY, spol. s r.o.,Ing. Anton Novotný, Vajanského 30,917 00 Trnava,
26. ČSAD BUS TURIST, a.s., Ing. Roman Kurfurst, Gočarova 504, 500 02 Hradec Králové, 
27. TAO, s.r.o. Trnava, Miroslav Belányi, konateľ, Slnečná 2970/24, 926 01 Sereď, Anton Valentovič, Tekelova 23, 917 08 Trnava, Daniela Kotásková, Gejzu Dusíka 35, 917 08 Trnava,
28. Štefan David Fürst, 4 Lachish Street, 53399 Givataim, Izrael,
29. PRINTcentrum, s.r.o., Ing. Ladislav Jakubec, Michalská ulica č. 3, 811 01 Bratislava.

Ministerstvo listom zo dňa 11.07.2002 a 23.07.2002 písomne oslovilo všetkých známych záujemcov o kúpu 49 % podielu akcií obchodnej spoločnosti Slovenská autobusová doprava Trnava, akciová spoločnosť so žiadosťou o doplnenie podnetov pre potreby výberového konania v termíne do 02.08.2002 Ponuku do výberového konania predložili traja záujemcovia, konkrétne:
1.	TAD Trnava, s.r.o., Vl. Clementisa 24, 917 01 Trnava
2.	EUROBUS – INVEST, Regionális Közlekedésfejlesztési Részvénytársaság, 1072 Budapest, Akácfa utca 20
3.	PRINTcentrum, s.r.o. Michalská 3, Bratislava
Komisia MSPNM SR pre vyhodnotenie a odporučenie najvhodnejšieho návrhu nadobúdateľa 49 % - ného podielu akcií obchodnej spoločnosti Slovenská autobusová doprava Trnava, akciová spoločnosť, zriadená ministerkou pre správu a privatizáciu národného majetku posúdila na svojom rokovaní dňa 02.08.2002, 08.08.2002, 13.08.2002 a 15.08.2002 predložené ponuky s nasledovným výsledkom:
Záujemca obchodná spoločnosť TAD Trnava, s.r.o., Vl. Clementisa 24, 917 01 Trnava  vznikla ako manažérska spoločnosť z manažmentu obchodnej spoločnosti Slovenská autobusová doprava Trnava, akciová spoločnosť. Záujemca predložil doklady o odbornej spôsobilosti podľa § 3 zákona NR SR č. 168/1996 Z.z. o cestnej doprave v znení neskorších predpisov, navrhol kúpnu cenu vo výške 114 275 tis. Sk za 49 % - ný podiel akcií obchodnej spoločnosti SAD Trnava, a.s., nepredložil však doklad preukazujúci finančné krytie prvej časti kúpnej ceny, prvej splátky druhej časti kúpnej ceny a prvej časti osobitného záväzku nadobúdateľa. Záujemca obchodná spoločnosť TAD Trnava, s.r.o., Vl. Clementisa 24, 917 01 Trnava vzhľadom na uvedené nesplnil požadované podmienky výberového konania.
Záujemca obchodná spoločnosť EUROBUS – INVEST, Regionális Közlekedésfejlesztési Részvénytársaság, 1072 Budapest, Akácfa utca 20 splnil po doplnení komisiou odporúčaných formálnych náležitostí (doplnenie čestného vyhlásenia podľa zákona NR SR č.221/1994 Z.z ) všetky požadované podmienky výberového konania. Záujemca navrhol kúpnu cenu vo výške 129 000 tis. Sk a tieto platobné podmienky- prvú časť kúpnej ceny vo výške 3 380 tis. Sk navrhol uhradiť FNM SR v termíne do 15 dní od podpísania kúpnej zmluvy. Druhú časť kúpnej ceny navrhuje splatiť v troch splátkach – prvú do 15 dní od podpísania kúpnej zmluvy, druhú do 30.09.2003 a tretiu do 31.09.2004. Osobitný záväzok na vklad do základného imania (zvýšenie základného imania) spoločnosti navrhol záujemca realizovať v troch zvýšeniach – prvé do 15 dní od podpísania kúpnej zmluvy, druhé do 31.12.2003 a tretie do 31.12.2004. Záujemca doložil dokladmi svoje prepojenie so spoločnosťou KITER kft., 1077 Budapest, Rottenbiller u.15.3/26 ktorá sa stala vlastníkom akcií záujemcu zodpovedajúcim 35 % hlasovacích práv, čo tvorí významný vplyv. Súčasne spoločnosť KITER kft  má významný vplyvv spoločnosti VT- Transman Kft, 8000 Székesfehérvár, Berényi út. 72-100. Majoritný vplyv v spoločnosti VT- Transman Kft má spoločnosť VIDEOTON HOLDING Rt., 8000 Székesfehérvár, Berényi út.. 72-100.
Záujemca obchodná spoločnosť PRINTcentrum, s.r.o. Michalská 3, Bratislava splnil po doplnení komisiou odporúčaných formálnych náležitostí (odstránenie matematických chýb v počte kupovaných akcií) všetky požadované podmienky výberového konania. Záujemca predložil doklady o odbornej spôsobilosti podľa § 3 zákona NR SR č. 168/1996 Z.z. o cestnej doprave v znení neskorších predpisov, navrhol kúpnu cenu vo výške 104 000 000,- Sk a prijateľné platobné podmienky- prvú časť kúpnej ceny vo výške 2 725 tis. Sk navrhol uhradiť FNM SR v termíne do 30 dní od podpísania kúpnej zmluvy. Druhú časť kúpnej ceny        navrhuje splatiť v dvoch splátkach – prvú do 10 dní od podpísania kúpnej zmluvy, druhú do       1 roka od podpísania kúpnej zmluvy. Osobitný záväzok na vklad do základného imania (zvýšenie základného imania) spoločnosti navrhol záujemca realizovať v dvoch zvýšeniach – prvé do 14 dní od rozhodnutia valného zhromaždenia o prvom zvýšení základného imania, druhé do 14 dní od rozhodnutia valného zhromaždenia o druhom zvýšení základného imania. Záujemca predložil zmluvu o spolupráci pri zastupovaní záujmov na projekte privatizácie 49 % podielu akcií SAD Trnava, a.s. so spoločnosťou TQM a.s., Těšínska 42, 746 01 Opava, Česká republika.  Záujemca tiež predložil zmluvu o uzavretí budúcej zmluvy o prevode akcií so spoločnosťou TAD Trnava, s.r.o., Vl. Clementisa 24, 917 01 Trnava,v ktorej sa zaväzuje vytvoriť so spoločnosťou TAD Trnava, s.r.o. novú spoločnosť, v ktorej bude mať záujemca 67 % obchodný podiel a TAD Trnava, s.r.o., 33 % obchodný podiel. 
Komisia pre vyhodnotenie a odporučenie najvhodnejšieho návrhu a nadobúdateľa 49 % podielu akcií obchodnej spoločnosti Slovenská autobusová doprava Trnava, akciová spoločnosť so sídlom v Trnave po posúdení predložených ponúk odporučila ako budúceho nadobúdateľa spoločnosť PRINTcentrum, s.r.o. Michalská 3, Bratislava. 

Zdôvodnenie výberu nadobúdateľa:

Spoločnosť PRINTcentrum, s.r.o. Michalská 3, Bratislava predložila  reálne spracovaný podnikateľský zámer, z ktorého vyplýva predpoklad, že strategická funkcia verejnej pravidelnej autobusovej dopravy v regióne bude naďalej zabezpečovaná a rozvíjaná tak, aby bol zachovaný verejný záujem a obslužnosť územia. Spoločnosť ponúkla akceptovateľnú kúpnu cenu a prijateľné platobné podmienky. Kúpna cena vo vzťahu k záujemcovi EUROBUS – INVEST je nižšia,. avšak vzhľadom na skutočnosť, že záujemca EUROBUS – INVEST už získal 49 % podiel akcií v spoločnosti SAD Nové Zámky, a.s., nespĺňa podmienku prijatú komisiou, v zmysle ktorej nie je možný predaj 49 % podielu akcií teritoriálne susediacich spoločností SAD v regióne jednému záujemcovi. Záujemca PRINTcentrum, s.r.o. Michalská 3, Bratislava preukázal investorské spojenie so silným zahraničným investorom (vzniknutým privatizáciou podniku ČSAD Opava, š.p., základné imanie TQM a.s. je 133 456 tis. Kč, hospodársky výsledok za r.2001 bol 4 936 tis. Kč, výkony za rok 2001 boli 617 240 tis. Kč.), ktorý má skúsenosti s verejnou pravidelnou autobusovou dopravou. Záujemca PRINTcentrum, s.r.o. tiež preukázal spojenie s manažérkou spoločnosťou TAD Trnava, s.r.o., ktorú tvoria skúsení manažéri SAD Trnava, a.s. Komisia taktiež pri výbere nadobúdateľa prihliadala aj na skutočnosť, že uvedené prepojenie a podnikateľský zámer vybraného nadobúdateľa predstavuje predpoklad pokračovania pozitívneho vývoja SAD Trnava, a.s. v oblasti verejnej pravidelnej dopravy.

Spoločnosť PRINTcentrum, s.r.o. Michalská 3, Bratislava v zmysle schválenej koncepcie privatizácie štátnych podnikov SAD a listu MSPNM SR, ktorým bola vyzvaná na predloženie svojej ponuky do výberového konania, si uplatnila aj „predkupné právo“ na kúpu ďalších 17 % akcií spoločnosti SAD Trnava, a.s. Tieto akcie môžu byť podľa schválenej koncepcie predávané najskôr 6 mesiacov od vstupu nadobúdateľa 49 % akcií do spoločnosti a najneskôr do 6 mesiacov od splnenia všetkých záväzkov kupujúceho z kúpnej zmluvy uzatvorenej s Fondom národného majetku SR na kúpu 49 % akcií. Cena jednej akcie pri predaji 17 % podielu akcií je rovnaká ako cena za jednu akciu pri predaji 49 % podielu spoločnosti tak, ako bola dohodnutá s kupujúcim. 

Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii o predaji 49 % podielu akcií Slovenská autobusová doprava Trnava, akciová spoločnosť so sídlom v Trnave priamym predajom spoločnosti PRINTcentrum, s.r.o. Michalská 3, Bratislava.